NEUVOSTON ASETUS (ETY) N:o 1215/76,

annettu 4 päivänä toukokuuta 1976,

yhteisön etua koskevien öljy-, maakaasu- ja sähköalan investointihankkeiden ilmoittamisesta komissiolle annetun asetuksen (ETY) N:o 1056/72 muuttamisesta

EUROOPAN YHTEISÖJEN NEUVOSTO, joka

ottaa huomioon Euroopan talousyhteisön perustamissopimuksen ja erityisesti sen 5 ja 213 artiklan,

ottaa huomioon Euroopan atomienergiayhteisön perustamissopimuksen ja erityisesti sen 187 ja 192 artiklan,

ottaa huomioon komission laatiman luonnoksen,

ottaa huomioon Euroopan parlamentin lausunnon (),

ottaa huomioon talous- ja sosiaalikomitean lausunnon (),

sekä katsoo, että

asetuksessa (ETY) N:o 1056/72 () säädetään, että jäsenvaltioiden on ilmoitettava komissiolle jokaisen vuoden alussa tiedot öljyn, maakaasun tai sähkön tuotantoon, kuljetukseen, varastointiin tai jakeluun liittyvistä investointihankkeista, jotka on tarkoitus aloittaa kolmen vuoden kuluessa kuluvan vuoden 1 päivästä tammikuuta alkaen,

kokemus on osoittanut, että sähköalan investointihankkeiden teknisten, rahoituksellisten, teollisten ja sosiaalisten näkökohtien vuoksi on voimistuva suuntaus muotoilla tällaiset hankkeet vähintään viisi vuotta ennen arvioitua töiden aloittamista,

sen vuoksi on tarpeen varmistaa, että komissiolle ilmoitetaan sähköalan investointihankkeista, joihin liittyvien töiden arvioidaan alkavan viiden vuoden kuluessa kuluvan vuoden 1 päivästä tammikuuta alkaen,

kokemus on osoittanut, että komissiolle ei ole ilmoitettu eräistä investointihankkeista, koska näihin liittyvä yksi tai useampi merkittävä piirre on ollut lisätarkastelun kohteena,

asetuksen (ETY) N:o 1056/72 2 artiklan 1 kohdassa säädetään, että komissiolle ilmoitettujen investointihankkeiden tietyt seikat on ilmoitettava,

kokemus on osoittanut, että arvioidakseen investointihankkeen merkitystä komission tarvitsee tietää, minkä vaiheen sitä koskevat päätökset ovat saavuttaneet ja mikä on sen asema kansallisissa suunnitelmissa,

kokemus on osoittanut, että asetuksen (ETY) N:o 1056/72 liitteessä oleva investointihankkeiden luettelo ei ole riittävän laaja sen varmistamiseksi, että komissiolla on sopivat tiedot yhteisön yhteiseen energiapolitiikan alaan liittyvän tehtävänsä suorittamiseksi, erityisesti öljynjalostuksen sekä sähköntuotannon ja -siirron aloilla,

öljynjalostuksen osalta investoinnit jäännösaineiden, kaasuöljyn ja syötettävien raaka-aineiden rikinpoistolaitoksiin ovat yhä tärkeämpiä, kun otetaan huomioon yhteisössä pilaantumisen hillitsemiseksi hyväksyttävät tarkat laatustandardit,

neuvoston asetus (ETY) N:o 1056/72 ei koske ydinvoimalaitoksia koskevia sähköalan investointeja, Euroopan ydinenergiayhteisön perustamissopimuksen 41 ja 42 artiklassa määrätään, että komission on saatava ilmoitus kaikenlaisista ydininvestointihankkeista viimeistään kolme kuukautta ennen ensimmäisten sopimusten tekemistä hankkijoiden kanssa tai kolme kuukautta ennen töiden aloittamista; tämä tarkoittaa, että ilmoitus hankkeista annetaan, kun hankkeen eteneminen on jo hyvin pitkällä ja silloin pelkästään investoinnin tekevän henkilön tai yrityksen aloitteesta ja näiden valitsemana ajankohtana,

yhteisen energiapolitiikan aikaansaaminen on eräs yhteisön sovituista tavoitteista ja komissiolle on annettu ohjeet ehdottaa toimenpiteitä tavoitteen saavuttamiseksi; jos on tarkoitus saavuttaa ne tavoitteet, jotka on asetettu yhteisön energiapolitiikan tavoitteista vuodelle 1985 () 17 päivänä joulukuuta 1974 annetussa neuvoston päätöslauselmassa (), energian järkiperäistä käyttöä koskevasta yhteisön toimintaohjelmasta 17 päivänä joulukuuta 1974 annetussa neuvoston päätöslauselmassa () sekä 17 päivänä joulukuuta 1974 neuvoston hyväksymien yhteisön energiapolitiikan tavoitteiden saavuttamiseksi toteutettavista toimenpiteistä 13 päivänä helmikuuta 1975 annetussa neuvoston päätöslauselmassa, on käytettävä enemmän yhteisön teollisia mahdollisuuksia, erityisesti ydinalalla,

tehdasteollisuuden auttamiseksi tekemään sähköntuotannon investointiohjelmiin liittyvien suurten laitosten toimittamiseen tarvittavat investoinnit ja mukauttamiset, komissiolle on ilmoitettava ohjelmiin liittyvistä hankkeista riittävän ajoissa ennen niiden toimeenpanoa, jotta komissio voi antaa tietoa teollisuudelle P tarkka muoto vaihtelee sen mukaan, miten lopullisesti rakennussuunnitelmiin on sitouduttu P mikä tekee asiaan liittyvien teknisten, rahoituksellisten ja sosiaalisten vaarojen tarkan arvioinnin mahdolliseksi, ja

sähköalalla yhteisön etua koskevia ovat olennaisia yhteyksiä kansallisissa tai kansainvälisissä yhteenliittyvissä verkostoissa muodostavat maan- ja merenalaisiin siirtojohtoihin liittyvät investointihankkeet ja komissio tarvitsee tietoa näistä hankkeista, voidakseen suorittaa tehtävänsä sähköalalla ja on laadittava säännös sen varmistamiseksi, että näistä hankkeista ilmoitetaan komissiolle,

ON ANTANUT TÄMÄN ASETUKSEN:

1 artikla

Korvataan asetuksen (ETY) N:o 1056/72 1 artiklan 1 kohta seuraavasti:

«1. Jäsenvaltioiden on ilmoitettava ennen 15 päivää helmikuuta kunakin vuonna komissiolle tiedot, jotka ne ovat hankkineet 2 kohdan säännösten perusteella liitteessä luetelluista öljyn, maakaasun tai sähkön tuotantoon, kuljetukseen, varastointiin tai jakeluun liittyvistä investointihankkeista ja joiden työt on tarkoitus aloittaa kolmen vuoden kuluessa, kun kysymys on öljy- ja maakaasualan projekteista taikka viiden vuoden kuluessa, kun kysymys on sähköalan hankkeista; ilmoituksissa on otettava huomioon tilanteen viimeisin kehitys.

Jäsenvaltioiden on lisättävä ilmoituksiinsa kaikki mahdolliset selityksensä.»

2 artikla

Lisätään asetuksen (ETY) N:o 1056/72 1 artiklaan seuraava kohta:

«5. Edellä 1 ja 2 kohdassa säädetyt ilmoitukset kattavat myös investointihankkeet, joiden merkittävät piirteet (sijainti, urakoitsija, yhteisö, tekniset piirteet jne.) voivat kokonaisuudessaan tai osittain olla toimivaltaisten viranomaisten lisäselvitysten tai lopullisen hyväksymisen kohteena.»

3 artikla

Lisätään asetuksen (ETY) N:o 1056/72 2 artiklan 1 kohdan viidennen luetelmakohdan jälkeen seuraava:

«Suunnitteluvaiheessa olevien investointihankkeiden kohdalla ilmoituksissa on oltava seuraavat tiedot kussakin hankkeessa saavutetun päätöksenteon vaiheesta:

P onko lopulliset päätökset hankkeen merkittävistä piirteistä (sijainti, urakoitsija, yritys, tekniset piirteet jne.) tehty vai ei;

P mikä asema hankkeella on kansallisissa suunnitelmissa.»

4 artikla

Lisätään asetuksen (ETY) N:o 1056/72 liitteen 1 kohdan 1 alakohdan kolmannen luetelmakohdan jälkeen seuraava:

« P rikinpoistolaitokset jätepolttoöljylle/kaasuöljylle/syötettäville raaka-aineille.»

5 artikla

Korvataan asetuksen (ETY) N:o 1056/72 liitteen 3 kohdan 1 alakohdan ensimmäinen luetelmakohta seuraavasti:

« P lämpövoimalaitokset (generaattorit, joiden yksikköteho on 200 MW tai enemmän).»

6 artikla

Korvataan asetuksen (ETY) N:o 1056/72 liitteen 3 kohdan 2 alakohta seuraavasti:

«3.2 Siirto

P ilmassa kulkevat siirtojohdot, jos ne on suunniteltu vähintään 345 kV:n jännitteelle;

P maan- tai merenalaiset siirtokaapelit, jos ne on suunniteltu vähintään 100 kV:n jännitteelle ja jos ne muodostavat olennaisia yhteyksiä kansallisissa tai kansainvälisissä yhdistävissä verkostoissa.»

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 4 päivänä toukokuuta 1976.

Neuvoston puolesta

()()Puheenjohtaja

G. THORN

() EYVL N:o C 280, 8.12.1975, s. 58

() EYVL N:o C 35, 16.2.1976, s. 22

() EYVL N:o L 120, 25.5.1972, s. 7

() EYVL N:o C 153, 9.7.1975, s. 2

() EYVL N:o C 153, 9.7.1975, s. 5

() EYVL N:o C 153, 9.7.1975, s. 6